รูดปรื๊ด-กู้ด่วนระอุ
ยอดการใช้ขยายตัวอย่างรวดเร็วถึง20.97%ธปท.จับตาอย่างใกล้ชิดกลัวคนใช้จ่ายเกินตัว
14 ก.พ. 2556

ยอดการใช้ขยายตัวอย่างรวดเร็วถึง20.97%ธปท.จับตาอย่างใกล้ชิดกลัวคนใช้จ่ายเกินตัว
ยอดใช้จ่ายบัตรเครดิตสินเชื่อบุคคลปรอทแตกขยายตัว 20.97% การใช้จ่ายเพิ่มขึ้นทุกทาง 
ธนาคารแห่งประเทศไทย (ธปท.) รายงานการให้บริการบัตรเครดิตในระบบงวดสิ้นเดือน ธ.ค. 2555 พบว่า มียอดการใช้จ่ายทั้งสิ้น 1.45 แสนล้านบาท เพิ่มขึ้นจากเดือนก่อนหน้าร่วม 2.52 หมื่นล้านบาท หรือขยายตัวสูงถึง 20.97% แบ่งเป็นการใช้จ่ายในประเทศ 1.23 แสนล้านบาท เพิ่มขึ้นจากเดือนก่อนหน้า 2.33 หมื่นล้านบาท หรือ 23.48% การใช้จ่ายในต่างประเทศ 6,765 ล้านบาท เพิ่มขึ้น 286 ล้านบาท 
ขณะที่ยอดการเบิกถอนเงินสดล่วงหน้าผ่านบัตรเครดิตมีปริมาณสูงถึง 1.57 หมื่นล้านบาท เพิ่มขึ้นจากเดือนก่อนหน้า 1,555 ล้านบาท หรือ 10.98% 
ทั้งนี้ เมื่อเปรียบเทียบกับระยะเดียวกันปีก่อน ปริมาณการใช้จ่ายบัตรรวมทั้งหมดเพิ่มขึ้น 1.58 หมื่นล้านบาท หรือ 12.23% แบ่งเป็น การใช้จ่ายในประเทศเพิ่มขึ้น 1.83 หมื่นล้านบาท หรือ 17.51% การใช้จ่ายในต่างประเทศเพิ่มขึ้น 1,981 ล้านบาท หรือ 41.43% และการเบิกถอนเงินสดล่วงหน้าเพิ่มขึ้น 4,433 ล้านบาท หรือ 21.99% 
สำหรับจำนวนบัตรทั้งระบบ ณ เดือน ธ.ค. 2555 มีจำนวน 16.87 ล้านใบ เพิ่มขึ้นจากเดือนก่อนหน้า 3.89 หมื่นใบ หรือ 0.83% และเพิ่มขึ้นจากระยะเดียวกันปีก่อน 1.54 ล้านใบ โดยในจำนวนบัตรทั้งหมดมียอดสินเชื่อคงค้างทั้งสิ้น 2.62 แสนล้านบาท เพิ่มขึ้นจากเดือนก่อนหน้า 2.21 หมื่นล้านบาท หรือ 9.25% และเพิ่มขึ้นจากระยะเดียวกันปีก่อน 3.26 หมื่นล้านบาท หรือ 14.24% 
ในจำนวนนี้มีหนี้ไม่ก่อให้เกิดรายได้ (เอ็นพีแอล) 5,053 ล้านบาท เพิ่มขึ้นจากระยะเดียวกันปีก่อน 158 ล้านบาท 
สำหรับยอดการปล่อยกู้สินเชื่อส่วนบุคคลงวดเดือน ธ.ค. 2555 มีบัญชีผู้ใช้บริการทั้งสิ้น 9.88 ล้านบัญชี เพิ่มขึ้น 9.59 แสนบัญชี หรือ 10.75% มียอดสินเชื่อคงค้างทั้งสิ้น 2.52 แสนล้านบาท เพิ่มขึ้นจากระยะเดียวกันปีก่อน 3.82 หมื่นล้านบาท หรือ 17.93% มีเอ็นพีแอล 7,491 ล้านบาท เพิ่มขึ้น 1,643 ล้านบาท หรือ 28.1% 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า การเพิ่มขึ้นของสินเชื่อเพื่อการบริโภค สินเชื่อบ้าน รถยนต์ และบัตรเครดิตยังไม่น่าห่วง ยังอยู่ในอัตราปกติตามการขยายตัวทางเศรษฐกิจ แต่ที่ ธปท.เริ่มห่วงและติดตามดูอย่างใกล้ชิดคือสินเชื่อส่วนบุคคลที่กู้ยืมไปเพื่อกินใช้มากกว่า เนื่องจากไตรมาส 4 ของปีที่แล้วขยายตัวสูงถึง 27.8%